蘇克精額

蘇克精額，鈕祜祿氏，成都駐防鑲紅旗滿洲人，同治三年甲子科帶補辛酉科繙譯鄉試中式舉人「同治三年甲子科帶補辛酉科……蘇克精額，滿洲廂紅旗人，繙譯舉人」，《同治重修成都縣志》，同治十年辛未科繙譯會試中式進士，由太僕寺主事改知縣，早卒「誥授武義都尉四川駐防正黃旗滿洲佐領世襲雲旗尉封資政大夫直隸長蘆都轉鹽運使加三級鈕祜祿公墓志銘：余始與都轉額勒精額君同官户部，未相識也。歲甲申三月，余至天津，主講問津書院，則都轉實爲之主，相與談道德性命之學，持身居官之要，氣誼相合，情摯若弟昆。是夏，余還都，入秋大病幾死。都轉時致問訊，饋珍藥，憂戚溢褚墨。逮仲冬之末，余杖而能起，而都轉奉其封翁都尉公之訃，星奔返蜀矣。嗚呼！余之赴津也，都尉公方自津歸里，相去數日，未及一奉顏色。及旣聞訃音，而都轉致書乞志先墓，且言於終制以後，身已衰老，將與草木同休，不復出山，自此天隔一方矣。此余所爲悲涕浪浪，欲爲之文，而久執筆不能下也。按公諱某，姓鈕祜祿氏。其始祖某，由葉河從龍入關，駐防荆州，康熈中移駐成都。曾祖諱常齡，某官。祖諱吉勒通阿，某官，嘉慶初從戎滇楚，轉戰川東，於達州陣亡，賞雲騎尉世職。父諱興倫，某官。三世皆以都轉官贈資政大夫。曾祖妣吳佳氏，祖妣霍齊克氏，妣巴岳特氏，皆贈夫人。公幼有異禀，讀書頴悟。八歲而孤，食世職半奉艱寠甚，恃其母夫人及姊，以女紅左膏火。年十六，襲職，入見引見歸，益攻苦，兼習騎射。歷官成都駐防鑲藍旗滿州防禦，升正黃旗滿州佐領，歷署正黃、正紅、鑲黃、正白等旗滿州協領，鑲藍、鑲紅等旗滿洲佐領。勤於奉公，祿入不給，而好施與，或至不能卒歲，猶拮据集錙銖以周餓者，常隱姓氏，不令人知。其當官，則增孤寡口糧，設義塾以敎寒畯。嘗謂諸子曰：我掌各旗糧餉數十年，無絲毫之染，所存計簿，没世後可焚之墓前，以見先人於地下，告無愧耳。公於諸子皆躬自課讀，敎以實學。及都轉等通籍，卽引疾自休。壬午冬，都轉任天津兵備，就養北來，偶出，散步郊市，未嘗以肩輿。甫一年遽歸，猶經營義蒙義田，孜孜無倦。嗚呼！善人君子，式穀爾後。此都轉之當官正色，獨立不撓，掌鹺一年，百廢具舉，固皆禀承家敎有以致之也。公生於嘉慶壬申十二月二十九日辰時，卒於光緒甲申十月二十一日酉時，享年七十有三。公娶某氏，贈夫人，相夫敎子，咸備儀法。子四人：長卽都轉，由咸豐己未科進士至今官；次蘇克精額，同治辛未科進士，由太僕寺主事改知縣，早卒；次訥木精額，未冠而夭；次完善。孫成懌、成愷、成悌。曾孫一人，運生。以某年某月葬於青城之某原。銘曰：四姓貴種，豐沛從王。黑水導源，鐘於岷陽。世箸勛伐，爲忠爲良。維公繼之，羽林虎驤。夙夜勤事，淸風肅行。秉義行善，德溢於鄕。知幾勇退，未極其翔。以裕後昆，爲國圭璋。消搖考終，歸安所藏。錦江沄沄，與澤孔長」，《越縵堂文集》卷八。
註釋

Category:同治三年甲子科繙譯舉人
Category:鑲紅旗滿洲人
Category:清朝太僕寺主事
Category:鈕祜祿氏